b'\n_START_ARTICLE_\nB\xc3\xa6rums Verk og Hauger Idrettsforening\n_START_SECTION_\nHistorikk\n_START_PARAGRAPH_\nIdrettsforeningen ble stiftet 2. april 1896 som B\xc3\xa6rums Verk Sportsforening, men 3. februar 1917 endret foreningen navn til B\xc3\xa6rums Verk Idrettsforening._NEWLINE_1. januar 2014 fusjonerte B\xc3\xa6rums Verk med Hauger Fotballklubb, en ren fotballklubb stiftet i 1969 fra Rud omr\xc3\xa5det, for \xc3\xa5 skape et godt og differensiert tilbud i ungdomsfotballen.\n_START_SECTION_\nBasketball\n_START_PARAGRAPH_\nB\xc3\xa6rums Verks avdeling for basketball ble opprettet i 1979 og A-laget for menn var lenge blant Norges beste. Herrelaget vant totalt 6 kongepokaler som Norgesmestere i 1989, 1990, 1991, 1992, 1998 og 2004. P\xc3\xa5 grunn av manglende rekruttering og generell avtagende oppslutning rundt basketball som idrett i B\xc3\xa6rum har klubbens basketsatsing de senere \xc3\xa5rene foreg\xc3\xa5tt i samarbeid med andre klubber i Asker og B\xc3\xa6rum. _NEWLINE_P\xc3\xa5 herresiden startet klubben samarbeidsprosjektet 3B Basketball i 2002 sammen med EB-85 og Asker BBK. Initiativtaker til prosjektet var n\xc3\xa5v\xc3\xa6rende BLNO-trener P\xc3\xa5l Berg og tanken var \xc3\xa5 kunne gi de beste basketspillerne i distriktet mulighet til \xc3\xa5 utvikle seg i fellesskap. Det nye laget, 3B, ble derfor registrert til spill i b\xc3\xa5de Junior A-serie og U20-serien for menn. Asker trakk seg etter hvert fra samarbeidet og klubben endret etter hvert navn til 3B/B\xc3\xa6rums Verk. Sandvika BBK og Lommedalen BBK sluttet seg etter hvert til samarbeidet og navnet p\xc3\xa5 klubben ble v\xc3\xa5ren 2009 endret til B\xc3\xa6rum Basket og lagene ble etter hvert overf\xc3\xb8rt til de andre klubbene. P\xc3\xa5 damesiden har B\xc3\xa6rums Verk Basket hovedsakelig samarbeidet med Asker BBK og A-laget ble i 2009 formelt hetende Asker og h\xc3\xb8rer inn under Asker som klubb.'